Úradný vestník L 156 , 30/04/2004 S. 0045 - 0047



Rozhodnutie Komisie z 29. apríla 2004, ktorým sa z dôvodu pristúpenia Cypru upravuje rozhodnutie 2003/322/ES, ktorým sa vykonáva nariadenie Európskeho parlamentu a Rady (ES) č. 1774/2002, pokiaľ ide o kŕmenie niektorých vtákov, živiacich sa mŕtvymi telami, niektorými materiálmi z kategórie 1 [oznámené pod číslom dokumentu K(2004) 1682] (Text s významom pre EHP) (2004/455/ES) KOMISIA EURÓPSKYCH SPOLOČENSTIEV, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 57 ods. 1, keďže: (1) Pre niektoré akty, ktoré zostali v platnosti po 1. máji 2004 a vyžadujú si úpravu z dôvodu pristúpenia, potrebné úpravy neboli ustanovené v Akte o pristúpení z roku 2003 alebo boli ustanovené, ale vyžadujú si ďalšie úpravy. Všetky tieto úpravy musia byť schválené pred pristúpením, aby boli uplatniteľné od pristúpenia. (2) Podľa článku 57 ods. 2 Aktu o pristúpení tieto úpravy majú byť schválené Komisiou vo všetkých prípadoch, keď Komisia schváli pôvodný akt. (3) Nariadenie Európskeho parlamentu a Rady (ES) č. 1774/2002 z 3. októbra 2002, ktorým sa určujú zdravotnícke predpisy týkajúce sa živočíšnych vedľajších produktov neurčených na ľudskú spotrebu [1], ustanovuje možnosť pre členské štáty povoliť kŕmenie ohrozených alebo chránených druhov vtákov, živiacich sa mŕtvymi telami, niektorými materiálmi z kategórie 1 na základe výnimky z obmedzení platných pre používanie živočíšnych vedľajších produktov určených v tomto nariadení. (4) Rozhodnutie Komisie 2003/322/ES [2] uvádza členské štáty oprávnené využiť túto možnosť, druhy vtákov, živiacich sa mŕtvymi telami, ktoré môžu byť kŕmené materiálmi z kategórie 1, a vykonávacie predpisy, podľa ktorých sa toto kŕmenie môže uskutočňovať. (5) Cyprus predložil žiadosť o povolenie kŕmiť niektoré druhy vtákov, živiacich sa mŕtvymi telami, niektorými materiálmi z kategórie 1 a predložil uspokojivé informácie týkajúce sa výskytu týchto druhov na jeho území, ako aj o bezpečnostných opatreniach, ktoré budú uplatňované pri kŕmení týchto vtákov živočíšnych vedľajšími produktmi z kategórie 1. (6) Rozhodnutie 2003/322/ES by sa preto malo zmeniť a doplniť. (7) Stály výbor pre potravinový reťazec a zdravie zvierat bol informovaný o opatreniach uvedených v tomto rozhodnutí, PRIJALA TOTO ROZHODNUTIE: Článok 1 Rozhodnutie 2003/322/ES sa mení a dopĺňa takto: 1. Článok 1 sa nahrádza takto: "Článok 1 Vykonávacie predpisy o kŕmení vtákov, živiacich sa mŕtvymi telami, materiálmi z kategórie 1 Podľa článku 23 ods. 2 písm. d) nariadenia (ES) č. 1774/2002 môžu Grécko, Španielsko, Taliansko, Cyprus a Portugalsko povoliť používanie celých tiel mŕtvych zvierat, ktoré môžu obsahovať špecifikovaný rizikový materiál uvedený v článku 4 ods. 1 písm. b) bod ii) tohto nariadenia, na kŕmenie ohrozených alebo chránených druhov vtákov, živiacich sa mŕtvymi telami, uvedených v časti A prílohy k tomuto rozhodnutiu." 2. Článok 4 sa nahrádza takto: "Článok 4 Plnenie členskými štátmi Grécko, Španielsko, Francúzsko, Taliansko, Cyprus a Portugalsko okamžite prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Ihneď o tom budú informovať Komisiu." 3. Článok 6 sa nahrádza takto: "Článok 6 Adresáti Toto rozhodnutie je adresované Helénskej republike, Španielskemu kráľovstvu, Francúzskej republike, Talianskej republike, Cyperskej republike a Portugalskej republike." 4. Do prílohy sa do časti A pridáva nasledujúce písmeno f): "f) V prípade Cypru: sup hnedý (Aegypius monachus) a sup bielohlavý (Gyps fulvus)." Článok 2 Toto rozhodnutie sa bude uplatňovať s výhradou a odo dňa nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska. Článok 3 Toto rozhodnutie je adresované členským štátom. V Bruseli 29. apríla 2004 Za Komisiu David Byrne člen Komisie [1] Ú. v. ES L 273, 10.10.2002, s. 1. Nariadenie naposledy zmenené a doplnené nariadením Komisie (ES) č. 808/2003 (Ú. v. EÚ L 117, 13.5.2003, s. 1). [2] Ú. v. EÚ L 117, 13.5.2003, s. 32. --------------------------------------------------